Ce sume cerea pacienților șefa secției de Psihiatrie a Spitalului Județean Pitești, arestată pentru șpagă
Șefa secției de Psihiatrie a Spitalului Județean Pitești este în mijlocul unui scandal de proporții.
A fost arestată preventiv într-un dosar de corupție, după ce, potrivit procurorilor, în doar câteva luni ar fi luat mită de aproape 150 de ori de la pacienți care aveau nevoie de evaluari psihiatrice pentru dosarele de pensie.
Ofițerii Direcției Generale Anticorupție au aflat că șefa secției de Psihatrie de la Spitalul Județean din Pitești obișnuia să primească mită de la pacienți, dar și de la rudele acestora.
E vorba despre persoane care aveau nevoie de la doctorița de evaluări psihiatrice pe care să le folosescă la dosarele de handicap ori la cele de pensionare.
Șpaga ar fi fost luată între mai și august, anul trecut, perioadă în care șefa Secției de Psihiatrie ar fi primit sume între 50 și 600 de lei, de cel putin 147 de ori.
După audieri, doctorița a fost arestată preventiv pentru 30 de zile pentru luare de mită în formă continuată.
În același dosar de corupție sunt cercetați încă doi suspecți, tot angajați ai spitalului - un asistent și un registrator, care sunt bănuiți la rândul lor de luare de mită și tăinuire.
Anchetatorii au hotărât să îi plaseze sub control judiciar.